У паняцця ёсць і іншыя значэнні, гл. Вісяты.

**Вісяты** — возера на мяжы Мёрскага і Браслаўскага раёнаў Віцебскай вобласці Беларусі. У басейне ракі Вята, за 18 км у напрамку на паўднёвы захад ад горада Мёры, каля вёскі Вісяты.

Назва
-----

Назва Вісяты балцкага паходжання.

Паводле формы найбліжэйшы аналаг — назва літоўскай ракі *Visinčià* (на ўсход ад літоўскага Шальчынінкая), на якую паўплывала паланізаваная форма *Wisińcza*.

Больш аўтэнтычны варыянт корня ў літоўскіх гідронімах *Viešinta, Viešintas*. Таго ж паходжання і назва ракі Вясеча (рус. *Весеча*) на захадзе ад вытокаў дзвінскай ракі Таропы. Той жа корань у літоўскіх *Vieša, Viešmuo*, у латышскім *Viesīte*.

Звязана з літоўскім *viešmuo* «ручай». Далей да індаеўрапейскага кораня \**ṷeis-* / *ṷis-* «цячы», ад якога таксама рачныя назвы Віхолка, Вісла, Віхра.

Адпачатная балцкая форма назвы возера Вісяты аднаўляецца як \**Veisintas*. Літоўскім моўным варыянтам было б \**Veišintas* (які даў засведчаныя *Viešinta, Viešintas*), але на Паазер’і паабапал Дзвіны (як справа, так і злева) засведчаны пераход *š* > *s*, як і ў назве Асвея. Гэта лічыцца следам балцкіх гаворак тыпу селійскіх.

Корань пашыраны балцкім гідранімічным пашыральнікам *-nt-*, як і ў назве ракі *\*Sirinčia* (> Страча), возера Дрывяты (< *\*Druvintas*), таксама ў балцкіх гідронімах тыпу *Gamanta, Laukantė, Ušantė*.

Паблізу Вісятаў — вёска Пушалаты, ад літоўскага *pušalotas* «сасоннік» (< *pušis* «сасна»).

Апісанне
--------

Плошча паверхні возера 1,05 км². Даўжыня 1,4 км, найбольшая шырыня 0,9 км. Найбольшая глыбіня 14,5 м, сярэдняя — 4,2 м. Даўжыня берагавой лініі 4,1 км. Аб’ём вады 4,4 млн м³. Плошча вадазбору 16,2 км².  

Катлавіна возера выцягнутая ў напрамку з паўночнага захаду на паўднёвы ўсход. Схілы катлавіны ўзвышаныя, месцамі стромкія, пераважна пад хмызняком. Берагавая лінія звілістая. У паўночна-заходняй частцы возера востраў плошчай 0,2 га. Дно да глыбіні 2 м пясчанае або глеістае, глыбей выслана сапрапелем. Злучана каналам з возерам Укля.

У возеры водзяцца лешч, шчупак звычайны, гусцяра, плотка, краснапёрка, лінь, акунь, джгір і іншыя рыбы.

Заўвагі
-------

1. ↑  Ліст карты N-35-19. Выданне 1984 г. Стан мясцовасці на 1982 г. (руск.)
2. ↑  P. Skardžius. Rinktiniai raštai. T. 4. Vilnius, 1998. C. 910—911.
3. ↑  Р. А. Агеева. Гидронимия Русского Северо-Запада как источник культурно-исторической информации. Москва, 2004. С. 188.
4. ↑  *A. Vanagas.* Lietuvių hidronimų etimologinis žodynas. — Vilnius, 1981. — С. 378—379.
5. ↑  J. Pokorny. Indogermanisches etymologisches Wörterbuch. Bern / München 1959 / 1969. C. 1134.
6. ↑  H. Krahe. Unsere ältesten Flussnamen. Wiesbaden, 1964. C. 50—51.
7. ↑  K. Būga. Rinktiniai raštai. T. 3. Vilnius, 1961. С. 546.
8. ↑  P. Skardžius. Rinktiniai raštai. T. 4. Vilnius, 1998. C. 910.
9. ↑  P. Skardžius. Rinktiniai raštai. T. 4. Vilnius, 1998. C. 879—944.

Літаратура
----------

* Вісяты // Беларуская энцыклапедыя: У 18 т. Т. 4: Варанецкі — Гальфстрым / Рэдкал.: Г. П. Пашкоў і інш. — Мн. : БелЭн, 1997. — Т. 4. — 480 с. — 10 000 экз. — ISBN 985-11-0035-8. — ISBN 985-11-0090-0 (т. 4).
* Республика Беларусь. Атлас охотника и рыболова: Витебская область / Редактор Г. Г. Науменко. — Мн.: РУП «Белкартография», 2010. — С. 17. — 72 с. — 10 000 экз. — ISBN 978-985-508-136-5. (руск.)

Спасылкі
--------

* Общая характеристика озёр Витебской области // Справочник «Водные объекты Республики Беларусь»  (руск.)
* Морфометрические параметры озёр Витебской области // Справочник «Водные объекты Республики Беларусь»  (руск.)